Un nou val de fake news răspândit pe Facebook: Mesaje false, ca și cum ar veni din partea USR PLUS, prin care se îndeamnă la boicot în turul 2. Printre ”postaci”: purtătorul de cuvânt al PSD și fiul lui Gabriel Oprea

O serie de mesaje falsificate, cu tentă negativă la adresa lui Klaus Iohannis și a PNL, au început să fie răspândite pe Facebook, inclusiv de lideri PSD sau persoane apropiate de PSD, și care îndeamnă la boicot în turul doi al alegerilor prezidențiale sau induc ideea că guvernul liberal va introduce taxe pe banii trimiși acasă de românii din diaspora.

Astfel, folosind elementele de identitate vizuală ale Alianței USR PLUS, o serie de afișe false prin care votanții lui Dan Barna sunt sfătuiți să nu voteze în turul 2 al prezidențialelor au fost puse în circulație în special pe Facebook.

Fake news-ul a fost semnalat încă de joi de cei de la PLUS, partidul condus de Dacian Cioloș:

”Asistăm în ultimele zile la extrem de multe campanii mincinoase prin care se încearcă inducerea ideii că Alianța USR PLUS îndeamnă la boicotarea turului doi al alegerilor prezidențiale. Este o campanie de dezinformare al cărei beneficiar este candidatul PSD Viorica Dăncilă. Îi cerem Vioricăi Dăncilă să prezinte scuze pentru aceste minciuni nerușinate și să se delimiteze public de astfel de acțiuni în mod urgent”.

Alte două afișe cu elementele de identitate vizuală ale USR PLUS și prin care se îndeamnă la vot pentru Viorica Dăncilă au fost postate pe Facebook de purtătorul de cuvânt al PSD, Valeriu Steriu, și de către fiul lui Gabriel Oprea.

Un alt fals răspândit pe rețelele de socializare încearcă să acrediteze ideea că guvernul liberal intenționează impozitarea banilor trimiși în țară de românii care lucrează în străinătate. Mesajul îi este atribuit ministrului Finanțelor, Florin Cîțu, a cărui pagină de Facebook a fost clonată pentru ca falsul să pară cât mai real. Liberalii au denunțat însă imediat drept ”fake news marca PSD” mesajul atribuit lui Cîțu.

PSD are deja un istoric consolidat în răspândirea de informații false în mediul online despre adversarii politici, dar care au fost însă imediat identificate și demascate.

Cea mai recentă tentativă a avut loc miercuri seară, când un fake news de proporții a fost rostogolit pe Facebook de primarul general Gabriela Firea, care susținea că președintele Iohannis poartă o cască în ureche în care i se dictează răspunsurile la întrebările jurnaliștilor.

Fake news-ul a fost preluat rapid pe grupurile și de site-urile apropiate de PSD, iar la conferința de presă un jurnalist i-a spus președintelui informația care circulă în spațiul public cu privire la presupusa cască din ureche.

Falsul răspândit de Gabriela Firea a fost rapid demontat atât de președintele Iohannis, chiar în cadrul conferinței, cât și de fotoreporterul Octav Ganea care a publicat o fotografie în care se vede că șeful statului nu are nicio cască în interiorul urechii. În urma reacțiile negative masive, Firea a șters postarea de pe Facebook.

Citește și:

Dublu fake news cu un candidat la europarlamentare, referendumul pentru familie și alegerile din 26 mai

USR dezminte ”fake news-ul” PSD despre presupusul plan de incitare la incidente electorale: ”Liviu Dragnea nu acceptă faptul că minciunile din ultima vreme și dezastrul în care au împins țara îi costă puncte electorale importante și încearcă să îi mai păcălească o dată pe români”

Cioloș demontează un fake news livrat de Dragnea: ”PSD a atras cu 22% mai puține fonduri europene în 28 de luni decât Guvernul tehnocrat în 12 luni” / Liderul social democrat susținuse că PSD a adus de patru ori mai multe fonduri europene față de guvernul precedent

Fake news promovat intens și în mod oficial de PSD: După ce au modificat radical legea recursului compensatoriu eliberând înainte de vreme din închisori peste 14.000 de infractori, partidul lui Dragnea dă din nou vina pe Iohannis și pe Prună

Europarlamentarii PSD, furnizori de fake news în Parlamentul European: Dan Nica a susținut că rata achitărilor în dosare de corupție este de 98% / Procentul real: aproximativ 10%